CELEX: 52013PC0906
Language: mt
Date: 2013-11-15 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-għan li tintemm is-sitwazzjoni ta' defiċit eċċessiv tal-gvern fil-Polonja

|
			
		
		
		52013PC0906
		
			Rakkomandazzjoni għal RAKKOMANDAZZJONI TAL-KUNSILL bil-għan li tintemm is-sitwazzjoni ta' defiċit eċċessiv tal-gvern fil-Polonja /* COM/2013/0906 final - 2013/ () */
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
bil-għan li tintemm is-sitwazzjoni ta'
defiċit eċċessiv tal-gvern fil-Polonja

IL-KUNSILL TAL-UNJONI EWROPEA,
Wara li kkunsidra
t-Trattat dwar il-Funzjonament tal-Unjoni Ewropea, u b’mod partikolari l-Artikolu 126(7)
tiegħu,
Wara li kkunsidra
r-rakkomandazzjoni mill-Kummissjoni Ewropea,
Billi:
(1)       Skont l-Artikolu 126
tat-Trattat dwar il-Funzjonament tal-Unjoni Ewropea (TFUE), l-Istati Membri
għandhom jevitaw li jkollhom defiċits eċċessivi tal-gvern.
(2)       Il-Patt ta’ Stabbiltà u
Tkabbir huwa bbażat fuq l-għan ta’ finanzi sodi tal-gvern bħala
mezz biex jissaħħu l-kundizzjonijiet għall-istabbiltà
tal-prezzijiet u għal tkabbir sostenibbli b’saħħtu li jwassal għall-ħolqien
tal-impjiegi.
(3)       Fis-7 ta' Lulju 2009,
il-Kunsill iddeċieda, skont l-Artikolu 104(6) tat-Trattat li
jistabbilixxi l-Komunità Ewropea (TKE), li fil-Polonja kien hemm defiċit
eċċessiv u ħareġ rakkomandazzjoni sabiex jiġi
kkoreġġut id-defiċit eċċessiv sa mhux aktar tard
mill-2012[1],
skont l-Artikolu 104(7) TKE u l-Artikolu 3 tar-Regolament tal-Kunsill
(KE) Nru 1467/97 tas-7 ta' Lulju 1997 dwar li
titħaffef u tiġi ċċarata l-implimentazzjoni
tal-proċedura ta' defiċit eċċessiv[2]. Sabiex iġibu
d-defiċit tal-amministrazzjoni pubblika għal 3 % tal-PDG jew
taħtu b'mod kredibbli u sostenibbli, l-awtoritajiet Pollakki ġew
irrakkomandati li jimplimentaw il-miżuri tal-istimolu fiskali fl-2009 kif
ippjanat, jiżguraw aġġustament baġitarju strutturali
annwali medju ta' mill-inqas 1¼ % punti perċentwali tal-PDG bi
tnedija fl-2010, jiddefinixxu l-miżuri dettaljati li huma
meħtieġa sabiex id-defiċit jinġieb taħt il-valur
referenzjarju sal-2012 u jintroduċu riformi sabiex irażżnu
n-nefqa kurrenti primarja matul is-snin ta' wara. Il-Kunsill kien ukoll
stabbilixxa l-iskadenza tas-7 ta' Jannar 2010 biex
tittieħed azzjoni effettiva.
(4)       Fit-3 ta' Frar
2010, il-Kummissjoni kkonkludiet li, abbażi tal-previżjoni
tal-Kummissjoni tal-ħarifa 2009, il-Polonja kienet ħadet l-azzjoni
neċessarja għall-konformità mar-rakkomandazzjoni tal-Kunsill
tas-7 ta' Lulju 2009 biex iġġib id-defiċit
tal-gvern mal-valur referenzjarju tat-Trattat u qieset li, għaldaqstant,
ma kien meħtieġ l-ebda pass addizzjonali fil-proċedura ta'
defiċit eċċessiv. Abbażi tal-previżjoni tagħha
tal-ħarifa 2011, il-Kummissjoni kkunsidrat li l-Polonja ma kinitx fit-triq
it-tajba u talbet għal miżuri addizzjonali, li l-Polonja adottat u
ħabbret pubblikament sal-10 ta' Jannar 2012.
Għaldaqstant, fil-11 ta' Jannar 2012, il-Kummissjoni
kkonfermat li l-awtoritajiet Pollakki kienu ħadu azzjoni effettiva
għal korrezzjoni f'waqtha u sostenibbli tad-defiċit
eċċessiv u l-ebda passi oħra fil-proċedura dwar
id-defiċit eċċessiv tal-Polonja ma kienu meħtieġa
f'dak iż-żmien[3].
(5)       Fil-21 ta’ Ġunju 2013,
il-Kunsill ikkonkluda li l-Polonja kienet ħadet azzjoni effettiva
iżda avvenimenti ekonomiċi negattivi b’implikazzjonijiet kbar fuq
il-finanzi pubbliċi kienu seħħew, u ħareġ
rakkomandazzjonijiet riveduti[4].
B'hekk, il-Polonja ssodisfat il-kundizzjonijiet għall-estensjoni
tal-iskadenza għall-korrezzjoni tad-defiċit eċċessiv
tal-amministrazzjoni pubblika kif stipulat fl-Artikolu 3(5) tar-Regolament
(KE) Nru 1467/97. Il-Kunsill irrakkomanda li l-Polonja għandha ttemm
il-qagħda ta' defiċit eċċessiv sal-2014. Il-Polonja
għandha tilħaq il-mira tad-defiċit nominali tal-amministrazzjoni
pubblika ta' 3,6 % tal-PDG fl-2013 u 3,0 % tal-PDG fl-2014, li huwa
konsistenti ma' titjib annwali fil-bilanċ strutturali ta' mill-inqas
0,8 % u 1,3 % tal-PDG fl-2013 u fl-2014 rispettivament, abbażi
tal-previżjoni tar-rebbiegħa 2013 aġġornata
tal-Kummissjoni. Il-Polonja għandha timplimenta b'mod rigoruż
il-miżuri diġà adottati, filwaqt li tikkumplimentahom b'miżuri
addizzjonali li jkunu suffiċjenti biex tintlaħaq korrezzjoni
tad-defiċit eċċessiv sal-2014. Il-Polonja għandha tuża
kull gwadann mhux mistenni għat-tnaqqis tad-defiċit. Il-Kunsill
stabbilixxa l-iskadenza tal-1 ta' Ottubru 2013 sabiex il-Polonja
tieħu azzjoni effettiva u, f'konformità mal-Artikolu 3(4a)
tar-Regolament (KE) Nru 1467/97, biex tirrapporta fid-dettal
l-istrateġija ta' konsolidazzjoni prevista biex jintlaħqu l-miri.
Fit-2 ta’ Ottubru 2013, il-Polonja ssottomettiet ir-rapport dwar
azzjoni effettiva, li sussegwentement ġie analizzat mill-Kummissjoni. 
(6)       Fl-[10 ta’ Diċembru 2013],
il-Kunsill stabbilixxa, skont l-Artikolu 126(8) TFUE, li l-Polonja ma
kinitx ħadet azzjoni effettiva fl-2013 b’reazzjoni
għar-rakkomandazzjoni tal-Kunsill skont l-Artikolu 126(7) tat-Trattat
tal-21 ta’ Ġunju 2013.
(7)       Skont l-Artikolu 126(7)
TFUE u l-Artikolu 3 tar-Regolament tal-Kunsill (KE) Nru 1467/97,
il-Kunsill meħtieġ jagħmel rakkomandazzjonijiet lill-Istat
Membru kkonċernat bil-ħsieb li tintemm is-sitwazzjoni ta’
defiċit eċċessiv fi żmien determinat. Ir-rakkomandazzjoni
għandha tistabbilixxi żmien massimu ta' sitt xhur għal azzjoni
effettiva li għandha tittieħed mill-Istat Membru kkonċernat biex
jikkoreġi d-defiċit eċċessiv. Barra minn hekk,
f’rakkomandazzjoni biex jiġi kkoreġut id-defiċit
eċċessiv, il-Kunsill għandu jitlob għall-kisba ta’ miri
baġitarji annwali li, abbażi tal-previżjoni li tirfed
ir-rakkomandazzjoni, ikunu konsistenti ma’ titjib minimu annwali
fil-bilanċ strutturali, jiġifieri l-bilanċ aġġustat
ċiklikament minbarra miżuri ta’ darba u miżuri temporanji
oħrajn, ta’ mill-inqas 0,5 % tal-PDG bħala valur referenzjarju.
(8)       Wara li kienet
irreġistrata medja ta’ tkabbir reali tal-PDG ta’ 4 % fis-sena matul
il-perjodu mill-2001 sal-2011, ir-ritmu tal-attività ekonomika naqas fl-2012
għal 1,9 %. Ix-xenarju makroekonomiku li jirfed ir-rapport dwar
azzjoni effettiva jipprevedi li t-tkabbir reali fil-PDG se jonqos aktar fl-2013
għal 1,5 % qabel ma jerġa jagħmel qabża l-quddiem
fl-2014 u fl-2015 bil-PDG reali li jikber bi 2,5 % u 3,8 %,
rispettivament. Skont il-previżjoni tal-Kummissjoni tal-ħarifa 2013,
il-PDG reali mistenni li jikber b’1,3 % fl-2013 u jaċċelera lejn
it-2,5 % fl-2014 u t-2,9 % fl-2015. F'paragun mal-awtoritajiet
Pollakki, il-Kummissjoni għandha perspettiva inqas ottimista dwar
t-tkabbir tad-domanda domestika matul il-perjodu tal-previżjoni, il-konsum
privat u l-investiment privat b’mod partikolari. 
(9)       L-awtoritajiet Pollakki
jipprevedu defiċit tal-amministrazzjoni pubblika ta’ 4,8 % tal-PDG
fl-2013, minn 3,9 % tal-PDG fl-2012. Sussegwentement, il-Ministeru
tal-Finanzi Pollakk jipprevedi surplus ta’ 4,5 % tal-PDG fl-2014 permezz
tar-riforma ppjanata tal-pensjonijiet, li b’mod partikolari tirriżulta fi
trasferiment ta’ darba ta’ assi b’valur ta' 8,5 % tal-PDG. Fl-2015,
il-bilanċ tal-amministrazzjoni pubblika huwa mistenni li jerġa lura
għal defiċit ta’ 3 % tal-PDG.
(10)     Għall-2013 u l-2014,
il-previżjoni tal-Kummissjoni hija simili ta' dik tal-awtoritajiet
Pollakki. Hija tipprevedi wkoll defiċit ta’ 4,8 % tal-PDG fl-2013.
Id-deterjorament meta mqabbel mat-3,9 % tal-PDG fix-xenarju bażi tal-PDE
huwa prinċipalment minħabba tnaqqis fid-dħul. Fl-2014,
il-bilanċ tal-amministrazzjoni pubblika huwa previst li jkun f’surplus
(+ 4,6 % tal-PDG) minħabba r-riforma ppjanata tal-pensjonijiet.
Għall-2015 il-Kummissjoni hija inqas ottimista mill-awtoritajiet Pollakki
u qed tistenna defiċit tal-amministrazzjoni pubblika ta’ 3,3 %
tal-PDG. Id-differenza ta' 0,3 pp tal-PDG hija l-aktar dovuta għal
dħul kurrenti nqas ibbażat fuq projjezzjoni aktar baxxa tat-tkabbir
tal-PDG nominali kif ukoll nefqa ogħla tal-gvern fuq il-konsum intermedju.
Il-miri tad-defiċit huma soġġetti għar-riskji ta'
implimentazzjoni. 
(11)     Minbarra dan, għandu
jiġi nnutat li l-previżjoni attwali tad-defiċit hija
bbażata fuq ESA-95. Mill-ħarifa 2014, ikun fis-seħħ sett
ġdid ta’ regoli (ESA-2010). Skont is-sett ta’ regoli ġodda,
trasferiment ta’ assi ma jibax jgħodd bħala dħul tal-amminsitrazzjoni
pubblika, għalhekk, il-bilanċ tal-amministrazzjoni pubblika huwa
mistenni li juri defiċit ta’ 4,2 % tal-PDG fl-2014 u 3,9 %
tal-PDG fl-2015[5].
Peress li l-Kunsill se jiddeċiedi dwar it-tħassir fuq il-bażi
taċ-ċifri tal-PDE ivvalutati mill-Eurostat fir-rebbiegħa
tal-2015 skont ESA-2010, miżuri addizzjonali huma meħtieġa biex
jikkumpensaw għal dawk l-elementi tar-riforma tal-pensjonijiet, li mhux se
jnaqqsu d-defiċit aktar skont ESA-2010.
(12)     Kemm l-awtoritajiet Pollakki u
kemm il-Kummissjoni jipprevedu li d-dejn gross tal-amministrazzjoni pubblika
jibqa’ taħt il-limitu ta’ 60 % matul il-perjodu kkunsidrat. Skont
il-previżjoni tal-Kummissjoni għall-ħarifa tal-2013,
il-proporzjon tad-dejn mal-PDG huwa previst li jinżel minn 55,6 %
fl-2012 għal 51 % fl-2014, prinċipalment minħabba
t-trasferiment imħabbar tal-assi tal-fondi tal-pensjoni ta’ 8,5 %
tal-PDG, qabel ma joqrob lejn it-52,5 % fl-2015.
(13)     Sabiex tikkoreġi
d-defiċit eċċessiv sad-data tal-iskadenza tal-2014 bir-regoli
tal-ESA-2010 prevalenti dak iż-żmien u tiżgura s-sostenibbiltà
tagħha, l-isforz strutturali addizzjonali meħtieġ
għall-2014 jammonta għal mill-inqas 1,6 % tal-PDG, minbarra
l-miżuri li huma diġà inklużi fil-previżjoni
tal-Kummissjoni tal-ħarifa 2013 (li bl-ESA-2010 jipproduċu titjib
fid-defiċit strutturali ta’ 0,6 % tal-PDG fl-2014). Minħabba li
parti mill-ħtieġa ta’ aġġustament hija r-riżultat
tal-bidla minn ESA95 għal ESA-2010 u flimkien magħha, tali sforz
annwali (ogħla minn dak mitlub fir-Rakkomandazzjoni tal-Kunsill
tas-7 ta’ Lulju 2009 (1¼ % tal-PDG) u ogħla
mill-1,3 % tal-PDG mitlub fir-Rakkomandazzjoni tal-Kunsill
tal-21 ta’ Ġunju 2013) iwassal għal telf ta’
sinifikanti fl-output fi żmien meta d-diskrepanza fl-output għadha
negattiva, hu xieraq li tiġi stabbilita l-iskadenza tal-2015.
(14)     Fl-isfond ta' inċertezzi
kbar rigward l-iżviluppi ekonomiċi u baġitarji, il-mira
baġitarja rrakkomandata għall-aħħar sena tal-perjodu ta'
korrezzjoni għandha tkun stabbilita f'livell kjarament taħt il-valur
referenzjarju, sabiex ikun garantit li l-korrezzjoni tinkiseb b'mod
effikaċi u dejjiemi u qabel l-iskadenza mitluba.
(15)     Għalhekk, il-korrezzjoni
tad-defiċit eċċessiv sal-2015, se tkun proporzjonata mal-mira
intermedja tad-defiċit nominali ta’ 3,9 % tal-PDG għall-2014
(nett mit-trasferiment tal-assi tal-pensjoni) u l-aħħar mira ta’
2,8 % tal-PDG fl-2015. It-titjib sottostanti fil-bilanċ
tal-baġit strutturali implikat minn dawn il-miri hija ta' 1 % tal-PDG
fl-2014 u 1,2 % tal-PDG fl-2015, billi jkunu kkunsidrati l-miżuri
inklużi fil-previżjoni tal-Kummissjoni tal-ħarifa 2013 li
twassal għal titjib fil-bilanċ strutturali skont ESA-2010 ta’
0,6 % tal-PDG fl-2014 u 0,2 % tal-PDG fl-2015. Dan jimplika
l-ħtieġa ta’ miżuri addizzjonali ta’ 0,4 % tal-PDG fl-2014
u 1 % tal-PDG fl-2015, flimkien ma’ dawk diġà inklużi
fil-previżjoni tal-Kummissjoni tal-ħarifa 2013 (bl-esklużjoni
tat-trasferimenti tal-assi tar-riforma tal-pensjonijiet),
ADOTTA DIN IR-RAKKOMANDAZZJONI:
(1)                   
Il-Polonja għandha ttemm s-sitwazzjoni ta'
defiċit eċċessiv sa mhux aktar tard mill-2015 b'mod kredibbli u
sostenibbli. 
(2)                   
Il-Polonja għandha tilħaq il-mira
tad-defiċit nominali ta’ 4,8 % tal-PDG fl-2013, defiċit ta’
3,9 % tal-PDG fl-2014 u ta’ 2,8 % tal-PDG fl-2015 (eskluż
l-impatt tat-trasferiment tal-assi tar-riforma tal-pensjonijiet).
Għall-2014 dan huwa konsistenti ma’ titjib fil-bilanċ strutturali ta’
1 % tal-PDG u 1,2 % tal-PDG għall-2015, ibbażati fuq
il-previżjoni tal-Kummissjoni tal-ħarifa 2013. 
(3)                   
Il-Polonja għandha timplimenta b'mod
rigoruż il-miżuri diġà mħabbra u adottati, filwaqt li
tikkumplimentahom b'miżuri addizzjonali li jkunu suffiċjenti biex
tintlaħaq korrezzjoni tad-defiċit eċċessiv sal-2015 b'mod
sostenibbli. Il-Polonja għandha tuża kull gwadann mhux mistenni
għat-tnaqqis tad-defiċit. 
(4)                   
Il-Kunsill jistabbilixxi l-iskadenza tal-15 ta' April 2014
sabiex il-Polonja tieħu azzjoni effettiva u, f'konformità
mal-Artikolu 3(4a) tar-Regolament tal-Kunsill (KE) Nru 1467/97, biex
tirrapporta fid-dettall l-istrateġija ta' konsolidazzjoni prevista biex
jintlaħqu l-miri.
Minbarra dan, l-awtoritajiet Pollakki
għandhom (i) itejbu l-kwalità tal-finanzi pubbliċi, b'mod partikolari
billi jimminimizzaw it-tnaqqis fl-investimenti infrastrutturali li
jsaħħu t-tkabbir, u jeżaminaw bir-reqqa n-nefqiet soċjali u
l-effiċjenza tagħhom; (ii) itejbu l-konformità mat-taxxa u jżidu
l-effiċjenza tal-amministrazzjoni tat-taxxa u (iii) jagħmlu l-qafas
istituzzjonali tal-finanzi pubbliċi aktar vinkolanti u trasparenti,
inkluż permezz tal-aġġustament tad-definizzjoni użata
fil-kontijiet nazzjonali tal-istandards ESA u l-iżgurar ta' kopertura
suffiċentament wiesgħa, titjib tal-monitoraġġ intrannwali
tal-eżekuzzjoni tal-baġit u l-iżgurar ta monitoraġġ
effettiv u f'waqtu tal-konformità mar-regola tan-nefqa permanenti, fuq
il-bażi ta' analiżi affidabbli u indipendenti mwettqa minn korpi
indipendenti jew korpi li għandhom awtonomija funzjonali vis-à-vis
l-awtoritajiet fiskali. Barra min hekk, biex jiġi żgurat
is-suċċess tal-istrateġija ta' konsolidazzjoni fiskali, se jkun
importanti li jiġi sostnut il-konsolidazzjoni fiskali permezz ta' riformi
strutturali komprensivi, f'konformità mar-rakkomandazzonijiet tal-Kunsill
indirizzati lill-Polonja fil-kuntest tas-semestru Ewropew. Lil hinn
mir-rapport previst fir-rakkomandazzjoni (4), l-awtoritajiet Pollakki
għandhom jirrappurtaw dwar il-progress li jsir fl-implimentazzjoni ta'
dawn ir-rakkomandazzjonijiet mill-inqas kull [sitt xhur] kif ukoll f'kapitolu
separat fil-programmi ta' konverġenza, sakemm tinkiseb il-korrezzjoni
sħiħa tad-defiċit eċċessiv.
Din ir-rakkomandazzjoni hija indirizzata
lir-Repubblika tal-Polonja.
Magħmul fi Brussell,
                                                                       Għall-Kunsill
                                                                       Il-President
[1]               Id-dokumenti kollha relatati mal-proċedura
tad-defiċit eċċessiv tal-Polonja jinsabu hawn: http://ec.europa.eu/economy_finance/economic_governance/sgp/deficit/countries/poland_en.htm
[2]               ĠU L 209, 2.8.1997, p. 6.
[3]               Komunikazzjoni mill-Kummissjoni lill-Kunsill dwar
il-valutazzjoni tal-implimentazzjoni baġitarja fil-kuntest
tal-Proċeduri tad-Defiċit Eċċessiv attwali wara
l-previżjoni tas-servizzi tal-Kummissjoni tal-ħarifa 2011-
COM(2012) 4 finali, 11.1.2012.
[4]               Ir-Rakkomandazzjoni tal-Kunsill bil-għan li tintemm
is-sitwazzjoni ta' defiċit eċċessiv tal-gvern fil-Polonja,
il-21 ta' Ġunju 2013.
[5]               Skont ESA-2010 l-effetti segwenti tar-riforma ppjanat
tal-pensjonijiet ma jirriżultawx aktar fi tnaqqis tad-defiċit:
trasferiment ta' darba ta' assi ta' 8,5 % tal-PDG fl-2014, it-trasferiment
regolari tal-assi fl-2014 (0,3 % tal-PDG) u fl-2015 (effett kumulat ta'
0,6 % tal-PDG). Il-bidla fin-numru ta’ kontributuri fl-ewwel pilastru biss
tibqa’ bir-regoli l-ġodda (0,2 % tal-PDG fl-2014, effett kumulattiv
ta’ 0,4 % tal-PDG fl-2015). Waqt li l-bidla għal ESA-2010 hija stmata
li jkollha impatt pożittiv fuq iċ-ċifri tal-PDG, id-daqs
tal-impatt ta' PDG ogħla fuq iċ-ċifri fiskali huwa mistenni li
jkun negliġibbli.